PROSJEKTBESKRIVELSE

*Prosjektnavn: Bergen Pubguide Dato: 24.09.14*

*Prosjektleder: Jonas Holme*

*Prosjektdeltakere: Jonas Holme, Nils Terje Krumsvik, Martin Robertsen og Mounir Idrissi Jazouli*

**1 Bakgrunn** Dersom man skal sjekke utelivet i Bergen by, er det vanskelig å finne nettsider som inneholder den informasjonen man ser etter. Det finnes flere nettsider som beskriver/ramser opp puber o.l. i Bergen, men disse er enten mangelfulle eller vanskelige å manøvrere. Vi er ute etter å skape en komplett pubguide, hovedsakelig for Bergen sentrum. Byen har et yrende uteliv, og den store mengden puber og utesteder kan være overveldende for nye borgere og studenter. Dette skal vi ordne.

**2 Forutsetninger og rammer** Det å oppnå en unik side, som skiller seg ut fra andre lignende sider, er en forutsetning. Vi må også forholde oss til den informasjonen som allerede ligger på nett. Vi har en relativt kort tidsramme fram mot tidsfrist for et ferdigstilt prosjekt, og må derfor jobbe effektivt, holde de tidsfrister vi har satt underveis, og derfor er det å jobbe jevnt hver uke viktig. Vi må være sikre på at prosjektet ikke strekker seg og blir mer omfattende enn det vi kan håndtere innenfor den tidsrammen vi har, samt at vi jobber med noe som er nytt og regner oss derfor som uerfarne når det kommer til Html, CSS og Java.

**3 Effektmål** Vi skal bli kjent med prosjektarbeidssituasjonen, samtidig som vi skal bruke det vi lærer i forelesningene i praksis. Vi ønsker å skape en side som kan være til nytte for nye studenter og de som ikke kjenner Bergen by slik som en bergenser kanskje gjør. Vi ønsker å ende opp med en side som er ryddig og oversiktlig, viser det målgruppen vil ha, er lett å finne frem i og som dermed faktisk blir en naturlig side å søke opp før helgens lystigheter setter i gang.

**4 Resultatmål** Når prosjektet er ferdig, skal nettsiden være en fullt fungerende side, som skal oppfylle alle rammene vi har satt. Det vil si at vi skal ha en side som gir informasjon om utesteder i Bergen sentrum, som åpningstider, lokalisering, aldersgrense, ølpriser og anmeldelser/vurdering. Ett delmål her er å ha en oppdatering på events på de ulike stedene. Siden skal være klar til bruk, ha blitt testet og fullstendig finpusset innen 19.november. Vi skal ikke ha brutt samarbeidsavtalen og heller ikke ha noen utgifter. Vi ønsker at siden skal være lett tilgjengelig, brukervennlig, oversiktlig og ha den informasjon som faktisk er aktuell for målgruppen. Vi skal ha en søkemotor som finner det en leter etter raskt og enkelt, hver pub skal ha sin egen side som forteller relevant informasjon til de som besøker siden. Et resultatmål vil være å lage en side som folk har bruk for og bruker på jevnlig basis. Dette skal gjøres ved at hvem som helst kan besøke siden uten å måtte logge inn eller signere noe. Vi vil likevel sette en restriksjon hvor kun folk som har en bruker på siden kan gi vurderinger/kommentarer på ulike utesteder, dette for å holde vurderinger og kommentarer på et seriøst nivå. Vi skal holde et øye med besøkende gjennom en besøksteller.

**5 Faser og oppgaver** En planleggingsfase, der vi tenker ut hvordan oppsettet skal være.

En struktureringsfase der vi setter opp struktur og layout på nettsiden.

En informasjonsfase der vi samler inn informasjon fra nettet og egne erfaringer.

Reklameringsfase hvor vi holder målgruppen oppdatert på hvordan ting ligger an med siden, annonserer brukertest og lansering samt hvor vi innhenter forslag og ideer fra brukerene.

Evalueringsfase hvor vi går gjennom det vi nå har fremfor oss, en nesten fullstendig og fullt fungerende side. Har vi truffet på punktene vi satte under målsettinger for prosjektet, har vi fremstilt et produkt som tilfredsstiller målgruppen og våre innledende målsettinger.

Til slutt har vi en avslutningsfase med «opp-shining», testing, og finpussing av nettsiden.

**6 Organisering** Styringsgruppe: Tina Åsgård

Prosjektleder og PR-ansvarlig: Jonas

Jonas er satt til prosjektleder fordi han brenner for ideen, har stor faglig kunnskap og har en autoritær tilnærmelse på oppgaven.

Webansvarlig: Martin

Stor faglig kunnskap og tidligere erfaring ved bruk av html og css samt java gjør Martin til en naturlig webansvarlig som gruppen har full tillit til når det kommer til å danne en vakker og brukervennlig side.

CSS-ansvarlig: Nils

Nils har vist stor fremgang på css fronten gjennom private prosjekter og har stor interesse og forståelse for design og hvordan siden skal se ut.

Informasjonshøster: Mounir

Mounir er eldst i gruppen og har bodd lengst i Bergen (over 10år), noe som gjør at han kjenner utelivet og Bergen byen veldig godt. Han vet å finne informasjon og tok tidlig styring i planleggingsfasen for å finne god informasjon om utestedene.

**7 Fremdriftsplan** Planleggingsfasen skal være ferdig 01. okt.

Struktureringsfasen starter 02. okt og slutter 12. nov.

* Oppsett av Html 08.okt-17.okt
* CSS og design 17.okt-22.okt
* Søkemotor 21.okt-25.okt
* Innlogging og vurderingssytem 25.okt-05.nov

Informasjonsfasen starter 06. okt og slutter 12. nov.

* Kartlegging av utesteder 06.okt-18.okt
* Sortering av informasjon 20.okt-12.nov

Reklameringsfase 20.okt-19.nov

* Oppretting av facebook-side 20.okt
* Statusrapport på facebook-side 20.okt-19.nov
* Annonsering av brukertest 01.nov
* Link til brukerundersøkelse 07.nov
* Flyer-utplassering 15.nov-18.nov
* Lansering av side 18.nov

Evalueringsfasen starter 05. nov og slutter 12. nov.

* Utviklertest 05.nov-06.nov
* Brukertest 07.nov-09.nov
* Brukerundersøkelse 07.nov-10.nov

Avslutningsfasen starter 12. nov og slutter 19. nov.

* Finpuss fra utvikler- og brukertest 12.nov-19.nov
* Avslutning 17.nov-19.nov

**8 Kostnader/budsjett** Ingenting. Skulle det mot all formodning komme noen kostnader, så betales det av egen lomme. Vi har et domene, men dette har blitt betalt uavhengig av prosjektet for over 6 måneder siden.

**9 Kost/nytte** Innsatsen som kreves for å få dette prosjektet til å fungere optimalt er passende i forhold til nytteverdi, siden ikke bare andre brukere har nytte av denne siden, men også vi som lager prosjektet.

**10 Kritiske faktorer** Mengden informasjon det er mulig å få tak i, samtidig som at alle følger samarbeidsavtalen.